open-index/open-wikipedia-markdown huggingface dataset:
Gunibin piiri

**Gunibin piiri** (, avaariksi Гъуниб район, *Gunib raion*) on kunnallinen itsehallintoalue Dagestanissa Venäjällä. Vuonna 1929 perustetun piirin pinta-ala on 610 neliökilometriä. Asukkaita on 25&nbsp;600 henkeä (vuonna 2009).

Gunibin piiri sijaitsee Dagestanin keskiosan vuoristoseudulla. Se rajoittuu pohjoisessa Hunzahin, koillisessa Gergebilin, idässä Levašin, kaakossa Lakin, etelässä Tšarodan ja lännessä Šamilin piireihin.

Piiriin kuuluu 18 maalaiskuntaa: Batsada, Buhty, Gonoda, Gunib, Hindah, Hototš, Keger, Koroda, Kudali, Kujada, Megeb, Oboh, Rugudža, Salta, Šangoda, Sogratl, Šulani ja Tšoh. Hallinnollinen keskus on Karakoisujoen rannalla sijaitseva Gunibin kylä. Asutuskeskuksia on yhteensä 67. Asukkaista 94 % on avaareja ja 5 % dargeja.

Gunibista on maantieyhteys Mahatškalaan, jonne on matkaa 150 kilometriä.

Seudun pääelinkeino on maatalous, joka on erikoistunut karjanhoitoon. Teollisuutta edustavat säilyketehdas, vesivoimalaitos, leipomot ja myllyt.

Piirin alueella on yli 300 kulttuurihistoriallista ja arkkitehtonista muistomerkkiä, Verhni Gunib -luonnonpuisto, Venäjän tiedeakatemian Dagestanin tiedekeskuksen kasvitieteellinen puutarha, lasten parantola ja lomahotelli. 1800-luvulla käyty Kaukasian sota päättyi imaami Šamilin vangitsemiseen Gunibissa.

Paikallislehtenä ilmestyy avaarinkielinen *Gunib*.

## Lähteet

## Aiheesta muualla
* Gunibin piirin sivusto
Fanny Davidsson

**Fanny Eufrosyne Davidsson** tai **Davidson**, suomentaja ja sanoittaja nimellä **F. Davidson** (sukunimi vuodesta 1935 *Sartto*; 18. marraskuuta 1877 Tampere – 15. maaliskuuta 1962 Tampere) oli suomalainen toimittaja, kääntäjä ja kirjailija.

Tamperelaisen tehtailija David Wilhelm Davidssonin ja Eufrosyne Antaverkan tytär Fanny Davidsson pääsi ylioppilaaksi Tampereen suomalaisesta tyttökoulusta 1899. Hän opiskeli jonkin aikaa kirjallisuutta Helsingin yliopistossa, mutta palasi sitten toimittajaksi Tampereelle.

Fanny Sartto toimi vuonna 1943 perustetun Pirkkalais-Kirjailijat ry:n ensimmäisenä puheenjohtajana.

Kirjailija Panu Rajala on kuvannut romaanissaan *Runoilijan sydän* Davidssonin ja runoilija J. H. Erkon välistä suhdetta. Erkko asui alivuokralaisena tehtailija Davidssonin perheessä toimiessaan Tampereella alkoholin valmistuksen tarkastajana. Hän kirjoitti 18-vuotiaalle Fannylle runosäkeitä ja he kävivät myös yhdessä teatterissa katsomassa Minna Canthin *Sylvi*-näytelmää. Runoilija ehti jo kosiakin Fannya, mutta suhde kariutui siihen, että Fannyn isä ei hyväksynyt Erkon toimintaa työväenliikkeen piirissä. Fanny Davidsson oli myöhemmin kihloissa vuodesta 1906 alkaen työväenrunoilija Kössi Kaatran kanssa mutta he eivät menneet koskaan naimisiin ja suhde katkesi 1920-luvulla Kaatran paettua Suomen sisällissodan jälkeen Ruotsiin.

## Teoksia
* *Hengetär*, romaani. Otava 1904
* *Viettejä*, novelleja. Vihtori Kosonen, Helsinki 1908
* *Tampereen teatterien vaiheita*. Tekijä, Tampere 1929

## Suomennoksia
* Gustaf af Geijerstam: *Eksyksissä*. K. Kaatra, Tampere 1907, Isak Julin, Tampere 1912 (alkuteos *Vilse i lifvet*)
* Jack London: *Erämaan ääni*. K. Kaatra, Tampere 1907, Isak Julin, Tampere 1912 (alkuteos *The Call of the Wild*)
* Ernst Toller: *Koneitten murskaaja*. Näytelmä, ensi-ilta Tampereen Työväen Teatterissa keväällä 1923

## Lähteet
* 
* 
* Kalle Lehtinen: Pirkkalais-Kirjailijat ry, Koskesta voimaa -sivusto

### Viitteet

## Aiheesta muualla
* Annikka Puukka : ''Fanny Davidson-Sartto - erään kirjoittavan naisen elämä'', Historian pro gradu-tutkielma, Tampereen yliopisto, Yhteiskunta- ja kulttuuritieteiden yksikkö 2015
* Fanny Sartto : Pakinaa eräiden vanhojen talojen menneisyydestä, Tammerkoski, 01.05.1939, nro 2, s. 17, Kansalliskirjaston digitaaliset aineistot
Jakov Smuškevitš

**Jakov Vladimirovitš Smuškevitš** (14. huhtikuuta 1902 – 28. lokakuuta 1941) oli neuvostoliittolainen lentokenraaliluutnantti sekä puna-armeijan ilmavoimien, VVS:n, komentaja talvisodan aikana. Hänet pidätettiin 8. kesäkuuta 1941 ja teloitettiin tuomiotta 28. lokakuuta 1941. Myöhemmin häntä ei rehabilitoitu.

Ilmavoimien toimintaa kritisoitiin voimakkaasti. Smuškevitš puolustautui syytöksiltä vetoamalla kalustopuutteisiin. Hän meni arvostelussaan myös poliittiselle tasolle: ”*Sodan kokemus osoitti jälleen kerran, että lentonopeus on tärkein ominaisuus, välttämätön kaikentyyppisille koneille. Täten meidän tulee kiireellä vaatia nopean kaluston rakentamista. Tässä suhteessa olemme jääneet jälkeen pääkapitalistimaista, joissa sotaa varten teollisuus toimittaa nopeita, parempia tyyppejä suurissa sarjoissa.*”

Smuškevitšin selontekoon liittyen hänen seuraajansa ilmavoimien komentajana, Pavel Rytšagov, totesi Leningradin sotilaspiirin sotaneuvoston kokouksessa, että ”Me lennämme ruumisarkuilla”, mistä ilmeisesti sotaneuvoston jäsenet eivät pitäneet.

Smuškevitšin lisäksi teloitettiin Rytšagov hänen kanssaan samana päivänä ilman oikeudenkäyntiä, mutta päinvastoin kuin Smuškevitš, hänet rehabilitoitiin 23. heinäkuuta 1954. Kumpikin kuuluu 20 teloitetun neuvostokenraaliluutnantin joukkoon.

## Ura
*armeijakunnan komentaja 1937
*prikaatin komentaja 1935
*ilmavoimien tarkastaja 1940–1941, pääesikunnan avustaja ilmavoimia koskevissa kysymyksissä
*ilmavoimien komentaja 1939–1940
*ilmavoimien komentajan sijainen 1937–1939
*sotilasneuvonantaja Espanjan sisällissodassa 1936–1937
*201. kevytpommitusprikaatin komentaja 1931–1936
*Kazanin lentosotakoulun suorittanut 1931
*lentoeskadroonan tai lentoprikaatin sotakomissaari 1922–1931

## Lähteet
Rehabilitointi

**Rehabilitointi** tarkoittaa jonkun palauttamista entiseen oikeusasemaansa tai arvoonsa tai jonkin rikosoikeudellisen seuraamuksen kumoamista. Rehabilitointi  tunnetaan erityisesti Neuvostoliitosta, jossa se oli yksi neuvostohallinnon tavoista pyrkiä palauttamaan hallinnon legitimiteetti kansalaisten silmissä sen jälkeen, kun se oli eri tavoin tuhonnut miljoonia syyttömiä ihmisiä Josif Stalinin valtakaudella.  Kuolemaantuomittujen kohdalla se usein tapahtui vasta tuomion toimeenpanon jälkeen.  

Muiden kuin Neuvostoliiton kommunistisen puolueen jäsenien rehabilitointi eteni muita jähmeämmin. Nikita Hruštšovin ja Leonid Brežnevin aikojen mielipidevankeja ei vuoteen 1991 mennessä rehabilitoitu. Mihail Gorbatšovin glasnost-politiikan myötä yleisön tietoisuus stalinistisista ja myöhemmistä vainoista kasvoi, mutta rehabilitointi laajeni uusiin ryhmiin vain hitaasti.

## Rehabilitointi muualla
Rehabilitointia on tapahtunut myös muissa maissa. Vuonna 2017 Saksassa rehabilitoitiin homoudesta vanhan lain pykälän 175 perusteella vuosina 1949–1994 tuomitut miehet, ja heille maksettiin 1&nbsp;500 euron korvaus jokaiselta alkavalta vankilavuodelta. 

Lääketieteessä rehabilitointi tarkoittaa kuntoutusta.

## Katso myös
*Destalinisaatio

## Lähteet
Jussi Viita

**Jussi Tuomas Viita** (s. 26. syyskuuta 1985 Tampere) on urheilu-uransa jo lopettanut suomalainen yleisurheilija, jonka päälaji oli korkeushyppy. Hän edusti Tampereen Pyrintöä ja häntä valmensi vuosina 2006-2016 Jouko Kilpi ja vuosina 2001–2006 Tapio Haikama.

## Ura
### SM-taso
Viita voitti Kalevan kisoissa SM-kultaa vuosina 2011, 2013, 2014, 2015 ja 2016, hopeaa vuosina 2003, 2010 ja 2012 sekä pronssia 2004 (jaettu 3. sija), 2007, 2008 ja 2009.

Sisäratojen Suomen-mestaruuden Viita voitti vuosina 2011, 2012, 2013 ja 2014. Vuonna 2007 hän oli toinen ja vuosina 2006, 2008 ja 2009 kolmas.

### Arvokisat
Viita saavutti pronssia alle 23-vuotiaiden EM-kilpailuissa Debrecenissä 2007 tuloksella 221. Hän karsiutui loppukilpailusta Pariisin sisäratojen EM-kilpailuissa 2011 tuloksella 222 ja Zürichin EM-kilpailuissa 2014 tuloksella 219. Hän edusti Suomea aikuisten maaottelussa ensimmäisen kerran vuonna 2008.  Hän voitti maaottelun korkeuskilpailun Helsingissä 2011, Tukholmassa 2013, Tukholmassa 2015 ja Tampereella 2016 sekä hallimaaottelussa Steinkjerissä 2012.

## Henkilökohtaiset ennätykset
Viita hyppäsi ulkorataennätyksensä 226 cm Kuopion Kalevan kisoissa 3. elokuuta 2014. Hänen halliennätyksekseen jäi 224 cm, jonka hän hyppäsi Tampereen hallimaaottelussa 5. helmikuuta 2011.

## Lähteet

## Aiheesta muualla
*
Nvidia Ion

**Nvidia Ion** on Nvidian suunnittelema pienikokoisiin tietokoneisiin suunnattu laitealusta. Alustassa on GeForce 9400 grafiikkapiiri. Helmikuussa 2009 Microsoft vahvisti Ionin olevan Vista yhteensopiva. Ion on DirectX 10 ja CUDA yhteensopiva.

## Lähteet
Astrovirukset

**Astrovirukset** (*Astroviridae*) ovat pieniä pyöreitä viruksia, jotka aiheuttavat gastroenteriittiä. Tyypillisimmin astrovirusinfektio ilmenee alle kouluikäisellä lapsella. Lisäksi sitä tavataan vanhuksilla ja niillä, joiden immuunijärjestelmä on heikentynyt. Itämisaika on yhdestä kahteen vuorokautta. Oireita ovat oksentelu, ripuli ja kuumeilu. Tauti voi olla myös oireeton. Tartunnan aiheuttama ripuli on tyypillisesti lieväoireinen.

Astrovirukset löydettiin vuonna 1975. Virukset aiheuttavat oireita ihmisten lisäksi myös useilla muilla lajeilla.

Viruksen yleisin leviämistapa on kosketustartunta ihmisestä toiseen, harvemmin elintarvikkeiden tai veden värityksellä. Tartuntaa voidaan ehkäistä huolellisella käsihygienialla, pesemällä vihannekset huolellisesti ja kuumentamalla marjoja riittävästi. 

## Lähteet

## Aiheesta muualla
*Laji.fi: Astroviridae
*ViralZone: Astroviridae 
*National Center for Biotechnology Information (NCBI): Astroviridae, taxonomy
Aurinkotuuli (elokuva)

**Aurinkotuuli** on Timo Linnasalon ohjaama tieteiselokuva vuodelta 1980. Kullervo Kukkasjärven romaaniin perustuva elokuva kertoo miehestä, joka syväjäädytetään ja herätetään henkiin kymmeniä vuosia myöhemmin ekologisen romahduksen runtelemaan maailmaan. Elokuva on esitetty televisiossa kolme kertaa, vuosina 1982, 2012 ja 2023. 

## Näyttelijät

### Muut tekijät

* B-kuvaaja: Erkki Peltomaa
* Kamera-assistentit: Kari Kekkonen, Vesa Hauhia
* Valot: Kari Kekkonen
* Valokuvat: Lauri Kanerva, Pentti Auer
* Leikkausapulainen ja synkronointi: Marjatta Niiranen
* Ääni: Matti Kuortti
* Apulaisäänittäjä: Jouko Lumme
* Lavastusapulainen: Erkki Saarainen
* Rakennusmies: Kyösti Mankamo
* Puvustus: Marjatta Nissinen, Leila Jäntti
* Naamiointi: Aune Ollila, Heikki Salonen
* Tuotantopäällikkö: Jouko Aaltonen
* Tuotantosihteeri: Orvokki Taivalsaari
* Kuvaussihteeri: Kristiina Valkeasuo
* Järjestely: Pekka Parviainen, Olli Varja
* Miksaus: Tuomo Kattilakoski (Sektio-Ääni Ky)
* Värinmäärittely: Jorma Korpinen (Suomi-Filmi Oy)
* Levittäjä: Suomi-Filmi Oy

## Tuotanto
*Aurinkotuulta* kuvattiin kesällä 1980 Helsingissä muun muassa Hietalahdentorin Teknillisessä korkeakoulussa, Merikasarmissa, Suvilahden voimalassa ja Eläintieteellisessä museossa.

## Vastaanotto
*Helsingin Sanomien* Helena Ylänen piti *Aurinkotuulta* kunnianhimoisena ja viileän älyllisenä filosofointina olemassaolon tarkoituksesta. Hänestä sen kuvat ovat kauniita, mutta puheet tekosyvällisiä, pikemminkin samanaikaisia monologeja kuin dialogeja, ”juhlallista lausuntaa aistikkaissa kulisseissa”. Muutkin kriitikot olivat samoilla linjoilla, yleisenä moitteena olivat myös kerronnan hitaus ja ylipitkät kohtaukset.

Elokuvan valmistumisvaiheessa tuottaja Kullervo Kukkasjärvi laski tarvittavan 200&nbsp;000 katsojaa, jotta elokuva pääsisi omilleen. Elokuva sai teatterikierroksella 10&nbsp;588 katsojaa.

## Lähteet

## Aiheesta muualla
* 
*
Manfred Reyes Villa

**Manfred Reyes Villa Bacigalupo** (s. 19. huhtikuuta 1955) on bolivialainen sotilas ja poliitikko. Hän oli Cochabamban pormestari 1993&ndash;2000, departementin prefekti 2006&ndash;2008 ja presidenttiehdokas vuosien 2002 ja 2009 vaaleissa.

Manfred Reyes Villa on kenraali Armando Reyes Villan poika. Hän valmistui 1982 Colegio Militar de Ejércitosta vänrikiksi 1982 ja sai komentoonsa sotilaspoliisin pataljoonan La Pazissa. Myöhemmällä urallaan hän opetti sotilaskoulussa, opiskeli Escuela de las Américasissa Panamassa ja oli sotilasdiktaattori Luis García Meza Tejadan adjutantti ja turvallisuuspäällikkö. Hän jätti armeijauran 1986 kapteenina ja muutti Yhdysvaltoihin.

Palattuaan Boliviaan 1990-luvun alussa hän lähti politiikkaan Hugo Banzerin perustaman Acción Democrática Nacionalistan (ADN) riveissä. Hänet valittiinkin maan kolmanneksi suurimman kaupungin pormestariksi. Hän jätti myöhemmin ADN:n ja perusti uuden Nueva Fuerza Repúblicanan ja piti pormestarin paikkaan hallussaan neljä kautta peräkkäin. Vuonna 2000 hän joutui osalliseksi ns. vesisotaan, jossa vastustettiin vesihuollon yksityistämistä.

Hän pyrki presidentiksi Gonzalo Sánchez de Lozadaa vastaan 2002. Vuoden 2005 vaalit Reyes Villa jätti väliin tukeakseen PODEMOSin Jorge Quirogaa Evo Moralesia vastaan ja pyrki Cochabamban departementin prefektiksi. Tästä asemasta hänestä tuli yksi Moralesin vahvimmista vastustajista. Hänet erotettiin 10. elokuuta 2008 järjestetyssä kansanäänestyksessä presidentin ja prefektien jatkosta.

Vuonna 2009 Manfred Reyes Villa valitsi varapresidenttiehdokkaakseen entisen Pandon kuvernöörin Leopoldo Fernándezin, joka oli ollut jo vuoden vankilassa verilöylystä syytettynä, vaikka todisteita häntä vastaan ei oltu saatu.

## Lähteet
* http://www.alterinfos.org/spip.php?article804
* http://www.lostiempos.com/diario/actualidad/nacional/20091203/aseguran-que-manfred-reyes-villa-tiene-boletos-aereos-para-dejar-el-pais_48161_83854.html 
* http://www.observatorioelectoral.org/informes/op/?country=bolivia
Gironde (estuaari)

**Gironde** on Garonne- ja Dordogne-jokien yhteinen estuaari, joka sijaitsee Lounais-Ranskassa Biskajanlahden rannalla. Se on Länsi-Euroopan laajin estuaari ja on noin 65 kilometriä pitkä ja suultaan 11 kilometriä leveä. Sen mukaan on saanut nimensä myös sen eteläpuolella sijaitseva Gironden departementti. Gironden perukassa lähellä Garonnen ja Dordognen yhtymäkohtaa sijaitsee Bordeaux.

Gironde on purjehduskelpoinen, vaikkakin voimakas vuorovesi vaikeuttaa vesiliikennettä siellä. Bordeaux onkin huomattava satamakaupunki ja Gironden rannalla on useita muitakin satamia.

## Lähteet

## Aiheesta muualla
Aromisuola

**Aromisuola** on runsaasti suolaa sisältävä mausteseos. Aromisuolaa käytetään muun muassa pöytämausteena ja ruoanlaitossa suolan sijaan. Monet kokit pitävät aromisuolaa kuitenkin tarpeettomana.

Aromisuolan koostumuksesta yleensä vähintään puolet on suolaa. Toinen keskeinen ainesosa on useimmiten natriumglutamaatti (E621). Markkinoilla on myös glutamaatitonta aromisuolaa. Lisäksi aromisuola voi sisältää mm. glukoosia, paakkuuntumisenestoainetta, tärkkelystä, sipulia ja valkosipulia, luontaisia aromeita ja kasvimausteita.

Aromisuolaan verrataan ajoittain toista suolapohjaista maustetta, yrttisuolaa ja mahdollisesti myös savusuolaa.

## Historia
Yksi Suomen tunnetuimmista aromisuolamerkeistä on Knorrin *Aromat*. Se lanseerattiin vuonna 1953.

## Lähteet
Ekotoni

**Ekotoni** on kahden erilaisen ekosysteemin reuna- eli vaihettumisvyöhyke, joissa on molempien alueiden piirteitä. Ne ovat usein biologisesti monimuotoisempia alueita ja vielä monimuotoisempia kuin niihin rajautuvat ekosysteemit. Ekotoneja ovat esim. rannat ja metsänreunat. 

## Lähteet
The Element of Freedom

**The Element of Freedom** on Alicia Keysin neljäs studioalbumi. Albumi julkaistiin Saksassa 11. joulukuuta, Suomessa 14. joulukuuta ja Yhdysvalloissa 15. joulukuuta 2009. Albumi oli alun perin tarkoitus julkaista Maailman aids- päivänä, 1. joulukuuta 2009, mutta julkaisua jouduttiin lykkäämään. *The Element of Freedom* nousi Yhdysvalloissa ilmestymisviikollaan Billboard 200- listan kakkoseksi ja sitä myytiin ensimmäisellä viikolla 417&nbsp;000 kappaletta. *The Element of Freedom* on Keysin ensimmäinen albumi, joka nousi albumilistan ykköseksi Englannissa. Albumia on myyty maailmanlaajuisesti noin 3 miljoonaa kappaletta.

## Kappaleet

## Singlet
Albumilta on julkaistu singlet "Doesn't Mean Anything", "Try Sleeping with a Broken Heart", "[Empire State Of Mind [Part II] Broken Down](https://fi.wikipedia.org/wiki/Empire_State_of_Mind_%28Alicia_Keys%29)" ja "Un-thinkable (I'm Ready)". Alicia ja Beyoncé kuvasivat musiikkivideon kappaleelle "Put It In A Love Song", jonka oli tarkoitus olla albumin kolmas single, mutta sekä videota että singleä ei kuitenkaan julkaistu.

## Listasijoitukset

## Arvostelut
Helsingin Sanomat antoi albumille kolme tähteä. Arvostelun mukaan albumi "miellyttää kuuntelun myötä enemmän kelpo sävellysten ansiosta ja siksi, että Keysille tyypillisten pianoballadien lomassa pilkahtelee kokeilevampaa ja viileää konesointia." Keskisuomalaisen mukaan "The Element of Freedom on timanttinen lisä Keysin kauttaaltaan laadukkaisiin levyihin" ja se "etenee verkkaisesti, vain vähän kerrallaan itsestään paljastaen". Arvostelun mukaan albumi "on myös kaikista matalaprofiilisin, täynnä hitaita, puoliakustisia lauluja" rakkaudesta. Arvostelussa lisäksi todettiin, että "tyylillisesti Keys on siirtymässä pois neo-soulista hieman kokeellisempaan suuntaan". Soundi piti levyä pettymyksenä, ja antoi sille kaksi tähteä. Arvostelun mukaan "Keys ei keksi mitään muutakaan" kuin "sydänsuruja koko levyn tarpeiksi" ja "kuvittelee kliseejonojen riittävän sanoituksiksi" Dome.fi antoi levylle neljä tähteä. Arvostelun mukaan "The Element Of Freedom on erilainen ja elektronisempi Alicia Keys -albumi", jolla "ei ole yhtään täytebiisiä". Levyllä "Keysin ääni pääsee jälleen pääosaan", ja se "pehmentää paikoin kylmätkin taustat ja viimeistään balladeilla sulavat jälleen miljoonat sydämet".

* MBnet 
* Yhteishyvä 

## Lähteet
Ellen Alakanto

**Ellen Alakanto** (7. heinäkuuta 1918 Jalasjärvi – 16. helmikuuta 1971 Seinäjoki) oli suomalainen tekstiilitaiteilija ja kuultokudosten kehittäjä.

Ellen Alakanto valmistui käsityönopettajaksi 1941. Hän toimi ammatissa jo sota-aikana ja perusti sodan päätyttyä kutomon Kauhajoelle. Alakanto opiskeli myös Taideteollisessa oppilaitoksessa 1951–1954. Saatuaan opinnot päätökseen hän palasi Kauhajoelle. 1957 hän muutti Seinäjoelle.

## Kuultokudoksen kehittäjä

Ellen Alakanto kokeili eri materiaaleja ja tekotapoja sekä kehitti idean kuultokudoksesta. Ensimmäisissä kuultokudoksissaan 1960-luvulla hän käytti pellavaa ja kuparioksidoitua metallisäiettä. Myöhemmin materiaalit ja muodot monipuolistuivat, ja hän käytti kuultokudoksissa muun muassa narua, muovia, lasia ja puuta. Kuultokudokset herättivät huomiota Helsingissä Design Centerin näyttelyssä. Hän teki myös moderneja ryijyjä.

Ellen Alakannon taiteilijakoti sijaitsi Seinäjoen Rajakadulla. Yläkerrassa oli kutomo, alakerrassa koti, kellarissa värjäämö. Taiteilijatalo on purettu ja paikalla on nykyisin kerrostalo.

Ellen Alakanto piti omia näyttelyitä Suomessa ja Ruotsissa. Teokset saivat hyvän vastaanoton. Sundsvallin, Uumajan, Karlstadin ja Örnsköldsvikin jälkeen hänen näyttelyään kaavailtiin Malmöhön, mutta hän kuoli yllättäen vuonna 1971.

Alakannon tekstiilejä on muun muassa seuraavissa kirkoissa: Kauhajoki, Isokyrö, Nurmo, Kurikka, Kitinoja, Jurva, Ylistaro, Jalasjärvi, Ylihärmä ja Evijärvi. Myös Seinäjoen Lakeuden Ristissä on Ellen Alakannon tekstiilejä, joiden suunnittelijaksi mainitaan Alvar Aalto. Etelä-Pohjanmaan maakuntamuseossa on kokoelma Ellen Alakannon töitä ja luonnoksia. Myös Seinäjoen kaupunginkirjastossa on Ellen Alakannon kuultokudoksia.

## Lähteet

## Aiheesta muualla
*Ellen Alakanto Kokkolan, Seinäjoen ja Vaasan kirjastojen Pohjanmaa-aineistossa
Wahunsunacock

**Wahunsunacock** (1545–1618) oli Virginiassa asuneiden powhatan-intiaanien päällikkö ja powhatanien liiton perustaja. Hänet tunnetaan myös nimellä **Powhatan**, josta hänen johtamansa intiaanit ovat saaneet nimensä. Wahunsunacock oli Pocahontasin isä.

## Elämä
Kuten muustakaan powhatanien historiasta, ei Wahunsunacockin elämästä ennen siirtolaisten tuloa tiedetä paljoa. Hän syntyi luultavasti vuoden 1545 tienoilla ja johti aluksi 4–6 heimon liittoa. Eurooppalaiset saapuivat vuonna 1607, jolloin liitto oli jo laajentunut käsittämään yli 30 eri heimoa, jotka oli liitetty liittoumaan voimalla ja diplomatialla. Powhataneihin kuului luultavasti 10&nbsp;000–15&nbsp;000 intiaania.

Vuonna 1607 Wahunsunacockin veli Opechancanough vangitsi englantilaisen löytöretkeilijä John Smithin. John Smithin kertomuksen mukaan intiaanit aikoivat nuijia hänet kuoliaaksi, mutta hänet pelasti Wahunsunacockin tytär Pocahontas, joka heittäytyi hänen suojakseen. Tätä tarinaa on myöhemmin epäilty sepitykseksi, sillä John Smithin tiedetään kertoneen samanlaisia tarinoita, joissa kaunis nainen pelastaa hänet kuolemasta, jo aiemminkin. John Smith rakennutti Wahunsunacockin silloiseen pääkaupunkiin Werowocomocoon saksalaistyylisen talon päällikön asumapaikaksi vaihtokauppana ruuasta Jamestownin asukkaille. 

Powhatanien välit siirtolaisiin olivat jonkin aikaa kylmät mutta rauhalliset. Wahunsunacock piti eurooppalaisia hyödyllisinä kauppakumppaneina, sillä hän sai ostettua heiltä tuliaseita sodankäntiin muita intiaaneja vastaan. Rauha muuttui kuitenkin sodaksi vuonna 1610, kun englantilaiset hyökkäsivät powhatanien pääkaupunkiin tuhoten talot ja maissipellot. Siirtolaiset kaappasivat Pocahontasin vuonna 1613, minkä jälkeen Wahunsunacock pyysi rauhaa. Rauha saatiin aikaiseksi Pocahontasin mentyä naimisiin tupakanviljelijä John Rolfen kanssa. Seuraavien vuosien aikana Wahunsunacockin terveys heikkeni, ja Opechancanough sai yhä enemmän valtaa. Wahunsunacockin kuoltua vuonna 1618 Opechancanoughista tuli powhatanien päällikkö.

## Muuta
Wahunsunacockin uskotaan olevan haudattu tumulukseen nykyisen pamunkey-heimon reservaatin alueella Virginiassa. Jäännökset siirsi sinne tiettävästi hänen veljensä Opechancanough. Wahunsunacock on esiintynyt hahmona elokuvissa, joita ovat esimerkiksi *[[Pocahontas (elokuva)|Pocahontas]]*, jossa Wahunsunacockin ääninäyttelijänä toimi Russell Means, sekä elokuvassa *[[The New World]]*, jossa häntä esitti August Schellenberg.

## Lähteet
Jules Feldmans

**Jules Feldmans** (21. heinäkuuta 1889 Nigranda – 16. elokuuta 1953) oli latvialainen diplomaatti. Hän päätti opintonsa 1915 Moskovan yliopistossa. 1919&ndash;1921 hän toimi Latvian ulkoasiainministeriön lakiasioiden neuvonantajana ministeriön Venäjän asioiden osastolla ja lähetystösihteerinä maan Pariisin lähetystössä 1921. 1923 hänestä tuli ulkoasiainministeriön Kansainliiton asioiden toimiston päällikkö. 1925 hän siirtyi Pariisiin Latvian lähetystöneuvokseksi toimien 1925&ndash;1927 väliaikaisena asiainhoitajana. 1928&ndash;1930 hän toimi ulkoasiainministeriön itä- ja länsiasioiden osaston päällikkönä ja 1930 Latvian pysyvänä edustajana Kansainliitossa. 1939 hänestä tuli Latvian lähettiläs Tanskaan. 1949&ndash;1953 hän oli Latvian asiainhoitaja Washington D.C.:ssä. 

Jules Feldmans oli Kansainliiton neuvoston edustaja 14. joulukuuta 1939, kun Kansainliiton neuvoston 107. kokous totesi Neuvostoliiton erotetuksi Kansainliitosta. Hän ei osallistunut kokoukseen, koska Baltian maiden kesken oli Tallinnassa ulkoasiainministerikokouksessa sovittu, etteivät maat ota kantaa Neuvostoliiton erottamiseen Kansainliitosta.

## Lähteet
Aija Pitko-Korkeila

**Aino Kaarina (Aija) Korkeila** (o.s. Pitko; 16. heinäkuuta 1906 Joensuu – 19. joulukuuta 1962 Luopioinen) oli suomalainen pianisti ja kirjailija. Pitko-Korkeilan romaani *Sanellan helmisormus* kertoi koulumaailmasta ja lääkäriperheen elämästä. Romaanin tapahtumat sijoittuivat 1900-luvun alkuun.

Aino Kaarina Pitko syntyi 1906 Joensuussa. Hänen vanhempansa olivat kauppias Juho (1857&ndash;1943) ja Maikki Pitko (1872&ndash;1950). Hänellä oli kolme veljeä.  Vuonna 1924 Pitko meni kihloihin Helsingissä asuvan diplomi-insinööri Veikko Liimataisen  kanssa. Seuraavana vuonna heinäkuun lopulla he menivät naimisiin Pitkojen kotona Joensuussa.  Vuonna 1935 Pitko meni naimisiin Luopioisista kotoisin olevan everstiluutnantti ja tilanomistaja Heikki Korkeilan kanssa.

## Teoksia
* *Sanellan helmisormus*, romaani.   Karisto 1947

## Lähteet

* Pohjoiskarjalaisten nykykirjailijoiden matrikkeli
HMS Acheron (P411)

**HMS Acheron** (viirinumero P411) oli Britannian kuninkaallisen laivaston Amphion-luokan sukellusvene, joka palveli toisen maailmansodan jälkeen.

## Palvelus
*Acheron* palveli pääosin kotivesillä 1948–1964 lukuun ottamatta huollossa oloaikoja: Devonportissa 1950 sekä 1960 ja Portsmouthissa 1952 sekä 1954. Alus oli Lähi-idässä näyttämässä lippua marraskuusta joulukuuhun 1959.

Sukellusvene oli lainassa Kanadan laivastolla 1965–1967. J. Cashmore Limited romutti aluksen elokuussa 1972 Newportissa.

## Lähteet
*

### Viitteet
Algerine-luokka (miinanraivaaja)

**Algerine-luokka** oli Britannian Kuninkaallisessa laivastossa sekä Kansainyhteisön laivastoissa toisessa maailmansodassa palvelukseen otettu miinanraivaajaluokka. Turbiinimoottorilla varustettuja aluksia valmistettiin vain rajallinen määrä, koska moottorien tarve oli niin suurta. Suurempi osa aluksista varustettiin VTE-moottoreilla. Luokan aluksia laskettiin vesille 1942-1944 kaikkiaan 110 kappaletta.

Alukset oli suunniteltu monikäyttöisiksi eikä ainoastaan miinanraivaustehtäviin. Ne palvelivat muun muassa saattajina ja siten kahteentoista Kanadan laivaston alukseen ei koskaan asennettu miinanraivauskalustoa.

Sodan päätyttyä useat aluksista palvelivat partioaluksina, tutkimusaluksina sekä koululaivoina. Samoin muutama alus myytiin muille valtioille ja jopa kauppalaivoiksi. Ainakin *HMS Pickle* palveli vielä vuonna 1954 miinanraivaajana Kuninkaallisessa laivastossa ja 2005 Thaimaan laivastossa oli käytössä *HTMS Phosampton* eli aikaisemmalta nimeltään *HMS Minstrel*

## Taustaa
Toisen maailmansodan alettua Britannian kuninkaallinen laivasto totesi avomerimiinanraivaajien puutteen olemassaolon. Ongelman alustavana ratkaisuna oli troolareiden, veneiden ja ensimmäisen maailmansodan aikaisten siipiratasalusten käyttäminen tehtävässä. Nämä alukset kykenivät pitämään satamiin johtavat sekä rannikon laivareitit avoimina ja vapaina miinoista. Pian kävi kuitenkin selväksi, että 26 Hunt-luokan ja 21 Halcyon-luokan miinanraivaajaa eivät kyenneet torjumaan uuden aikaisten miinojen aiheuttamaa uhkaa. Sodan aikaiset Bangor-luokan alukset perustuivat vanhoille oletuksille eivätkä siten kyenneet ratkaisemaan ongelmaa täysin ja siten tarvittiin uusi suurempi ja paremmin varustettu alustyyppi.

## Alukset
Kaikkiaan valmistettiin 110 alusta, joista 98 palveli Britannian ja loput kaksitoista Kanadan laivastossa, jossa niitä käytettiin saattajina eikä niitä varustettu miinanraivaajiksi.

## Lähteet

*
*

### Viitteet
Alessandro Albani

**Alessandro Albani** (15. lokakuuta 1692 Urbino – 11. joulukuuta 1779 Rooma) oli katolisen kirkon italialainen kardinaali ja taiteiden suojelija. Hän oli paavi Klemens XI:n serkku ja kardinaali Annibale Albanin veli. Hänen suvustaan tuli myös muita kardinaaleja. Hänestä itsestään tehtiin kardinaali vuonna 1721. Hän osallistui konklaaveihin vuosina 1724, 1730, 1740, 1758, 1769 ja 1774–1775. Hän keräsi vuonna 1760 rakentamaansa Villa Albaniin kokoelman kreikkalaista ja roomalaista taidetta.

## Lähteet
Daisuke Ban

**Daisuke Ban**  (s. 5. toukokuuta 1947, Saitaman prefektuuri) on japanilainen näyttelijä. Banin tunnetuin rooli on ollut Jiron rooli *Android Kikaider* -televisiosarjassa. Lisäksi Ban on näytellyt tohtori Ikumaa elokuvassa *[[Ringu 0: Bâsudei]]*.

## Aiheesta muualla
* Viralliset kotisivut 
*
FESS

**FESS-leikkaus** eli *functional endoscopic sinus surgery* on yleisnimitys nenän ja sen sivuonteloiden tähystysleikkauksesta. Nenän ja nenän sivuonteloiden leikkauksella eli FESS-leikkauksella voidaan hoitaa ja ehkäistä toistuvia ja pitkäaikaisia sivuontelotulehduksia. Leikkaus on tarpeen myös silloin, kun nenäkäytävien polyyppien hoidossa ei lääkkeellisellä hoidolla saada riittävää vastetta.

FESS-leikkaukseen voidaan turvautua kun potilaalla on toistuvia äkillisiä poskiontelotulehduksia, oireita antava krooninen poskiontelon- tai seulalokeroston tulehdus, toistuvaa nenäpolypoosia, nenäoireisiin liittyviä kasvosärkyjä, otsaontelotulehdus tai kitaontelon tulehdus.

FESS-leikkaus tehdään yleensä paikallispuudutuksessa sovittuna ajankohtana. Myös nukutuksessa tehtävä leikkaus on mahdollista. Leikkauksessa poistetaan sairaat kudokset nenän sivuonteloista ja avarretaan sivuonteloiden ilmastointiaukkoja normaalin ilmankierron turvaamiseksi. Leikkaus tehdään sieraimien kautta nenätähystintä käyttäen ja sen kesto on noin 30-90 min. Leikkauksen jälkeen nenäkäytäviin saatetaan asettaa tamponit estämään arpikudosmuodostusta ja verenvuotoa vuorokauden ajaksi. Joskus poskionteloleikkaus joudutaan tekemään huulien poimun kautta poskiontelon etuseinämän läpi. Tällöin haava suljetaan suun limakalvoille tulevilla ompeleilla.

## Lähteet

## Aiheesta muualla
* http://personal.fimnet.fi/laakari/hannu.tapiovaara/fess.htm
Öinen ratsastus ja auringonnousu

***Öinen ratsastus ja auringonnousu*** op. 55 on Jean Sibeliuksen vuonna 1908 säveltämä sinfoninen runo.

*Öinen ratsastus ja auringonnousu* sijoittuu Sibeliuksen elämässä aikaan, jolloin hän oli juuri toipunut kurkun kasvaimen leikkauksesta ja sairaudestaan pelästyneenä luopunut kokonaan alkoholin ja tupakan käytöstä. Teoksen kantaesitys Pietarissa vuoden 1909 tammikuun alussa ei ollut menestys. Kapellimestari Aleksandr Ziloti ei saanut teoksesta otetta, ja hän oli myös tehnyt siihen lyhennyksiä, ja useimmissa lehdissä teosta arvosteltiin tylysti. Säveltäjä Aleksandr Glazunov sen sijaan sanoi sävellystä harjoituksissa "hyvin kauniiksi". 

Sibelius kuvaa ratsastusta teoksessa pikemmin rytmisellä karakteristisuudella kuin hivelevillä soinneilla. Lyömäsoittimia hän käyttää useita mutta on jättänyt harpun pois. Ratsastusta edustaa trokeerytmin hallitsema *allegro*, joka soljuu siirtymävaiheen kautta *largoon*, auringonnousuun, joka rakentuu kahdesta teemasta. Erik Tawaststjernan sanoin lopun täyteläinen vaskivoittoinen orkesterikudos on "naturalistista, primitivististä impressionismia – kaukana Debussystä: boreaalisen ihmisen valonpalvonnan heijastusta".

## Lähteet
Kulin piiri

**Kulin piiri** (, lakin kielellä Ккуллал район, *Kkullal raion*) on kunnallinen itsehallintoalue Venäjällä Dagestanissa. Vuonna 1935 perustetun piirin pinta-ala on 649 neliökilometriä. Asukkaita on 10&nbsp;400 henkeä (vuonna 2009).

Kulin piiri sijaitsee Dagestanin eteläosan vuoristoseudulla. Pinta-alasta 90 prosenttia on 2&nbsp;000–2&nbsp;500 metriä merenpinnan yläpuolella. Kaukasukseen liittyvät vuoret muodostavat Dagestanin pohjois- ja eteläosan välisen vedenjakajan. Kulin piiri rajoittuu koillisessa Akušan, idässä Dahadajevin, lounaassa Agulin, lännessä Rutulin ja luoteessa Lakin piireihin.

Piiriin kuuluu 12 kuntaa ja 14 kylää: Haihi, Haimi, Hosreh, Kaja, Kani, Kuli, Sukijah, Sumbatl, Tsovkra-1, Tsovkra-2, Tsušar, Tsyiša, Vatši ja Vihli. Hallinnollinen keskus on Vatšin kylä. Vuoden 2002 väestönlaskennan mukaan 99,2 prosenttia piirin asukkaista on lakeja. Vuonna 1944 osa väestöstä siirrettiin nykyiseen Novolakin piiriin, josta tšetšeenit oli sitä ennen karkotettu.

Vatšista on maantieyhteys Mahatškalaan, jonne on matkaa 190 kilometriä. Piirin kautta kulkee Dagestanin pohjois- ja eteläosien vuoristoseudut yhdistävä tie. Seudun pääelinkeino on karjanhoitoon keskittynyt maatalous. Markkinatalouteen siirtymisen seurauksena karjatalous on suurissa vaikeuksissa, ja piirin väestö on vähentynyt voimakkaasti.

Paikallislehtenä ilmestyy lakinkielinen *Tšannatsuku* (”Tähti”).

## Lähteet

## Aiheesta muualla
* Kulin piirin sivusto
Ivan Kolev (painija)

**Ivan Kolev** (, s. 17. huhtikuuta 1951 Tširpan) on bulgarialainen kreikkalais-roomalaisen tyylin painija, olympiamitalisti ja maailman- sekä Euroopan mestari.

Kolev saavutti painiurallaan yhden olympiamitalin, kun hänet palkittiin Montréalissa 1976 pronssimitalilla. Münchenin kesäolympialaisissa 1972 Kolev oli sarjan 74 kg neljäs.

MM-kilpailuissa Kolev voitti sarjan 74 kg mestaruuden vuonna 1973. Euroopan mestariksi hän paini Helsingissä 1973 ja Madridissa 1974. Lisäksi Kolev saavutti EM-pronssia vuonna 1976.

Kolev oli naimisissa yleisurheilija Svetla Zlatevan kanssa, mutta pari erosi.

## Lähteet
*Ivan Kolev – Sports Reference LLC. 
*Kolev FILA:n tietokannassa 
*Profiili bul-wrestling.org:issa
Juhani Perttunen

**Olli Heikki Juhani Perttunen** (s. 6. syyskuuta 1938 Kajaani) on suomalainen lakimies, joka toimi tasavallan presidentin kanslian kansliapäällikkönä Urho Kekkosen ja Mauno Koiviston presidenttikausilla.

Juhani Perttunen kirjoitti ylioppilaaksi vuonna 1957 ja valmistui oikeustieteen kandidaatiksi vuonna 1964 sekä lisensiaatiksi vuonna 1968. Tohtoriksi hän väitteli vuonna 2006. Perttunen toimi Helsingin yliopiston assistenttina vuosina 1965−1966, Keskustapuolueen lakimiehenä ja Keskustan eduskuntaryhmän lainopillisena sihteerinä vuosina 1967−1970, oikeusministeriön lainvalmistelukunnan sihteerinä vuosina 1973−1974 sekä eduskunnan ulkoasiain- ja perustuslakivaliokuntien sihteerinä vuosina 1974−1976. Loppuvuodesta 1976 presidentti Urho Kekkonen nimitti Perttusen tasavallan presidentin kanslian kansliapäälliköksi, jossa virassa hän toimi vuoteen 1984 saakka. Vuosina 1984−2001 Perttunen työskenteli sisäasiainministeriön kansliapäällikkönä.

## Julkaisut

* *Valta, valtio ja kansalainen* (yhdessä A. Jyrängin ja E. Vilkkosen kanssa), 1969.
* *Tunnustamisen epääminen ja kansainväliset suhteet valtiokäytännössä* (väitöskirja), 2006.

## Lähteet
* *Suomen lakimiehet 2007*, Suomen Lakimiesliitto. .
Pyöräily kesäolympialaisissa 1956

**Pyöräily kesäolympialaisissa 1956** Melbournessa käsitti kuusi lajia. Kaikki lajit olivat vain miehille tarkoitettuja.

## Mitalistit

## Mitalitaulukko

## Lähteet
*
Rodney Wilkes

**Rodney Adolphus Wilkes** (11. maaliskuuta 1925 San Fernando, Trinidad ja Tobagon kruununsiirtomaa, Brittiläinen imperiumi – 24. maaliskuuta 2014 San Fernando) oli trinidadtobagolainen painonnostaja ja olympiamitalisti.

Wilkes osallistui urheilu-urallaan kolmiin olympiakisoihin varsin hyvällä menestyksellä. Lontoossa 1948 hänestä tuli maansa ensimmäinen olympiamitalisti, kun 60 kilogramman sarjasta irtosi hopeinen mitali tuloksella 317,5&nbsp;kg. Helsingin kesäolympialaisissa 1952 Wilkes saavutti pronssia tuloksella 322,5&nbsp;kg. Melbournessa 1956 hän oli samassa painoluokassa neljäs tuloksella 330&nbsp;kg häviten pronssimitalin viidellä kilogrammalla.

Kansainyhteisön kisoissa Wilkes voitti kultaa Vancouverissa 1954 sekä saavutti pronssia Cardiffissa 1958. Pan-Amerikan kisoissa hän voitti kultaa Buenos Airesissa 1951.

## Lähteet
* Rodney Wilkes Bio, Stats and Results  Olympics at Sports-Reference LLC. 
* Profiili databaseolympics.com:issa 
* 
* 

### Viitteet
Pyöräily kesäolympialaisissa 1960

**Pyöräily kesäolympialaisissa 1960** Roomassa käsitti kuusi lajia. Neljä lajeista ajettiin radalla ja kaksi maantiellä, ja ne kaikki olivat vain miehille tarkoitettuja.

## Mitalistit

## Mitalitaulukko

## Lähteet

*
Painonnosto kesäolympialaisissa 1948

**Vuoden 1948 kesäolympialaisissa** kilpailtiin painonnostossa kuudessa eri painoluokassa. Vain miehet kilpailivat. Nostomuotoina olivat punnerrus, tempaus ja työntö. Mitalit jaettiin kolmen nostomuodon yhteistuloksen perusteella. Yhteistuloksen maailmanennätystä parannettiin kahdessa painoluokassa.

## Mitalistit
### Miehet

## Mitalitaulukko

## Lähteet

* 
*
Hamartooma

**Hamartooma** on hyvänlaatuinen kasvain, joka koostuu epäjärjestyneistä mutta sijainnille tyypillisistä soluista. Hamartoomia ei aina ole pidetty kasvaimina lainkaan, mutta niissä esiintyvien hankittujen mutaatioiden perusteella sitä voidaan pitää kasvaimena. Pahanlaatuisen kasvaimen kehittyminen hamartoomasta on harvinaista.

Taipumus useisiin hamartoomiin voi liittyä esimerkiksi Cowdenin oireyhtymään tai tuberoosiskleroosiin.

Keuhkojen hamartooma on usein sattumalöydös. Se esiintyy yleensä yksittäin, on alle 4 cm halkaisijaltaan ja rajautuu selkeästi ympäristöstä. Se koostuu tyypillisesti rustosta, sidekudoksesta tai rasvasta, jonka seassa on epiteelisolujen muodostamia uurteita. Keuhkohamartoomia on 75 % hyvänlaatuisista keuhkokasvaimista.

## Lähteet
Huuto yössä

**Huuto yössä** () on Gordon Hesslerin ohjaama brittiläinen kauhuelokuva vuodelta 1970.

*Huuto yössä* -elokuvan käsikirjoitti Christopher Wicking Peter Saxonin romaanin *Scream and Scream Again* (1969) pohjalta.

Pääosia esittävät Christopher Lee, Vincent Price ja Peter Cushing. Sivuosissa nähdään muun muassa Alfred Marks, Christopher Matthews ja Judy Huxtable.

*Huuto yössä* on värillinen (Eastmancolor) ja on 95 minuutin pituinen. *Huuto yössä* sai ensi-iltansa kotimaassaan tammikuussa vuonna 1970 ja Yhdysvaltoihin elokuva ilmestyi teattereihin 2. helmikuuta Hollywoodissa. American International Pictures tuotti elokuvan.

## Juoni

Lontoossa veret uhreistaan valuttavan sarjamurhaajan jäljille pääsee poliisi. Tämä seuraa häntä taloon, jonka omistaa eriskummallinen tiedemies...

## Rooleissa

## Tuotanto ja julkaisu
Vincent Price kieltäytyi kohtauksesta, jossa hän upottautuu poreilevaan keltaiseen "liisteriin".

Vincent Price kertoi haastattelussa vuosia elokuvan tekemisen jälkeen, ettei hän koskaan ymmärtänyt käsikirjoitusta.

Vuonna 1971 American International Pictures teatterilevitti tämän elokuvan kaksoismainosjulisteessa *[[Uskomaton kudossiirto]]* -elokuvan (1971) kanssa.

## Arvioita
*VideoHound’s Golden Movie Retriever* sanoo elokuvan sisältävän ”kolme kuulua kauhutähteä, psykedeelisen diskoteekin ja upeaa 1960-luvun muotia” ja antaa sille kaksi ja puoli tähteä neljästä.

## Lähteet

## Aiheesta muualla
*
*
*''Huuto yössä'' TCM Movie Databasessa 
*''Huuto yössä'' AllMoviessa
Sokkotanssi

**Sokkotanssi** on Matti Ijäksen ohjaama ja käsikirjoittama suomalainen näytelmäelokuva vuodelta 1999. Ijäs sai elokuvasta käsikirjoitus-Jussin.

## Juoni

Eletään 60-luvun alkua pienessä merenrantakaupungissa. Elokuvan päähenkilön Jontin (Walter Gröhn) pää on täynnä kysymyksiä. Jontti elää uteliaana kysymysten virrassa. Kaikki muuttuu, kun Jontti saa selville, että hänen isällään (Martti Suosalo) on toinen nainen. Kaupunki on pieni, kaikki tuntevat toisensa ja isän uuden rakkauden. Se nöyryyttää Jonttia joka haluaisi isänsä uuden rakkauden kuolevan. Taistellessaan näkymättömiä voimia vastaan Jontti kohtaa itsekin ensimmäisen hennon rakkauden. Jontin paras ystävä Länki (Mikko Vanhala) yrittää myös toteuttaa omaa unelmaansa. Viattomat kepposet muuttuvat veriseksi todellisuudeksi, kun Länki menettää toisen jalkansa yrittäessään kostaa opettajalleen (Sulevi Peltola). Mutta sekään ei lannista Länkiä, joka haluaa merille, lähemmäksi kadotettua isäänsä. Elokuvassa esiintyvät myös muiden muassa Pirkka-Pekka Petelius parturina ja Vesa-Matti Loiri juoppona renttuna. 

## Näyttelijät

## Lähteet

## Aiheesta muualla
* 
* Sokkotanssi - Yle Areena
Joint Test Action Group

**Joint Test Action Group** (**JTAG**) on teollisuusstandardi, joka määrittelee ohjelmiston ja laitteiston testaukseen käytettävän JTAG-portin. JTAG on julkaistu vuonna 1990 ja se on standardoitu IEEE:n standardissa IEEE 1149.1.

JTAG-porttia käytetään yleisesti mikropiirien testaus- ja kehitysapuvälineenä. Lähes kaikki modernit mikroprosessorit ja -kontrollerit tukevat JTAGia. Porttia voidaan käyttää esimerkiksi ohjelman ajoon askel kerrallaan tai pysäytyspisteiden () asetukseen. Monet nykyaikaiset laitteet, kuten matkapuhelimet, eivät sisällä mitään muuta testaus- ja debuggausliittymää.

## Lähteet
Nykyaikojen kampanjat

**Nykyaikojen kampanjat – Ars-näyttelyt ja niiden vastaanotto 1961–2006** on vuonna 2009 ilmestynyt teos, joka valottaa Ars-näyttelyiden historiaa taidekritiikin näkökulmasta. Teoksen on kirjoittanut taidekriitikko Heikki Kastemaa. Teos julkaistiin ennen vuotta 2011 avattavaa Ars-näyttelyä. Vuosien mittaan näyttelyiden tehtävä on muuttunut, mikä ilmenee Kastemaan tekstistä.

Suomessa Ars-näyttelyt ovat muuttaneet yleisön taidekäsityksiä ja suhdetta tiedotusvälineisiin on leimannut aina kohu. Kastemaan mukaan vuoden 1983 Ars oli merkittävä käännekohta, jolloin Suomeen vakiintuivat monet käsitteet, kuten videotaide, installaatio ja performanssi.

2000-luvun puolella lehtikirjoittelu nykytaiteesta on ollut hillitympää, sillä Kastemaan mukaan nykytaidetta on alettu sietää. Julkista hyväksyntää ilmentää näyttelyiden käyttäminen haastattelutilanteiden taustana. Rahan ja Arsin liitto on herättänyt arvostelua, sanoo Kastemaa.

Kun kriitikko kysyy, vieläkö Arsia tarvitaan, Kastemaa vastaa: "Kun kuulin Arsin [Ars 11] teemasta, melkein hyppäsin kattoon innostuksesta. – – On aika avata ikkunoita ulos."

## Lähteet
Kyle Patterson

**Kyle Patterson** on englantilainen jalkapalloilija, joka pelaa Los Angeles Galaxyssa, mutta on tällä hetkellä lainassa Hollywood United Hitmenissä. Pattersonin pelipaikka on keskikenttä ja pelinumero 30.
Pattersonilla ei ole maajoukkuekokemusta miltään ikäluokalta.
Doka

**Doka GmbH** (Doka Group) on rakentamiseen tarkoitettuja valumuotteja sekä niihin liittyviä oheistuotteita valmistava ja vuokraava yritys. Lisäksi palveluihin kuuluvat alan projektinhallinta. Dokalla on toimintaa yli 58 maassa.

## Doka Finland Oy
Suomessa yritys toimii Vihdin Selkissä nimellä Doka Finland Oy, työllistäen noin 45 henkilöä. Suomen Dokan merkittävimpiä asiakkaita ovat suuret rakennusalan toimijat, esim. Skanska. Nykyisenä toimitusjohtana toimii Jarkko Pekkala.

## Lähteet

## Aiheesta muualla
*Doka Finland Oy:n verkkosivut
Pallister–Hallin oireyhtymä

**Pallister–Hallin oireyhtymä** on hyvin harvinainen synnynnäinen oireisto. Siihen liittyy lukuisia mahdollisia poikkeavuuksia eri puolilla kehoa. Esimerkiksi hypotalamuksen hamartooma, polydaktylia, munuaisvaurio ja kasvun hidastuminen ovat oireistolle tyypillisiä piirteitä. On mahdollista, että oireisto aiheuttaa sormien tai varpaiden kasvamista yhteen. Osa vammautuneista on kehitysvammaisia. 

Oireisto johtuu GLI3-geenin mutaatiosta 7. kromosomin lyhyessä varressa. Se voi periytyä autosomissa dominantisti tai aiheutua satunnaisesta mutaatiosta. Oireiston periytyminen on kuitenkin harvinaista. Oireiden vaikeusasteessa on vaihtelua. Monet vammautuneet kuolevat jo varhaislapsuudessaan. Saman geenin virhe aiheuttaa Greigin kallo-liikayhdyssormisuusoireyhtymän.

Pallisterin ja Hallin vuonna 1980 kuvaamaa oireistoa oli vuoteen 2003 mennessä raportoitu noin sata tapausta.

## Lähteet
* Kehitysvammahuollon tietopankki 
* Genetics Home Reference: Pallister-Hall syndrome 
### Viitteet
Vedensidontakyky

**Vedensidontakyky** on lihan kykyä pidättää sen omaa tai siihen lisättyä vettä jotain voimaa tai vaikutusta vastaan. Vedensidontakyky on yksi lihan tärkeimmistä laatutekijöistä. Se vaikuttaa lihan makuun: jos lihan vedensidontakyky on huono, siitä irtoaa kypsennettäessä runsaasti vettä ja seurauksena on kuiva ja mauton tuote. Huono vedensidontakyky aiheuttaa tuotteille tai raaka-aineille painotappioita ja vaikuttaa merkittävästi lihaa käyttävän yrityksen talouteen.

## Aiheesta muualla
*Lihakeskusliitto ry: Lihatietoa: lihaksen rakenne, mureus ja vedensidontakyky . Viitattu 23.2.2025.
Jominykoe

**Jominykoe** on koe, jolla mitataan teräksen karkenevuutta. Karkenevuus tarkoittaa teräksen taipumusta muuttua martensiitiksi sammutuksessa. Tutkittavasta aineesta valmistettu 10 cm pitkä koesauva kuumennetaan austeniittialueelle ja kiinnitetään toisesta päästään pitimeen. Sitten sen päätyyn suunnataan vesisuihku. Tällöin kyseinen pää jäähtyy nopeasti ja karkenee, kun taas toinen pää jäähtyy hitaasti. Välillä on aukoton sarja eri jäähtymisnopeuksia.
Koetta käytetään paljon, ja sen tuloksena saatava **jominykäyrä** eli **jominypiirros** liitetään usein esimerkiksi valmistajan tuotteesta tekemään esitteeseen.

## Aiheesta muualla
*Terästen klassiset lämpökäsittelyt
Strike!

__NOTOC__
**Strike!** on saksalaisen The Baseballs -yhtyeen esikoisalbumi. Se julkaistiin toukokuussa 2009 Saksassa, Sveitsissä ja Itävallassa sekä lokakuussa 2009 Suomessa. Kaikki albumin kappaleet ovat coverversioita.

Suomessa *Strike!* oli 73&nbsp;626 myydyllä albumilla vuoden 2009 myydyin ulkomainen levy ja samalla koko vuoden myydyin levy. 15. tammikuuta 2010 mennessä albumi oli ollut Suomen virallisen albumilistan kärjessä jo 11 perättäistä viikkoa (kts. 2009 ja 2010). Edellisen kerran samaan on yltänyt Ari Koivusen albumi *[[Fuel For The Fire]]*, joka pysytteli listan ykkösenä 12 viikkoa putkeen kesällä 2007.

## Kappaleet
Suluissa alkuperäinen esittäjä.

### Standardipainos
# 
# 
# 
# 
# 
# 
# 
# 
# 
# 
# 
# 

### Bonus CD: Strike! Back
# 
# 
# 
# 
# 
# 

#### Videot
* A Day on Tour with The Baseballs (19.43)
* The Baseballs in Finland (25.33)

## Arvostelut
* Allmusic: 
* Rumba: *negatiivinen*

## Lähteet
Oliiviselkäkutoja

**Oliiviselkäkutoja** (*Ploceus olivaceiceps*) on kutojalintu, jota tavataan pirstaloituneilla alueilla *[[Brachystegia]]*-pensaikon joukossa Malawissa, Tansaniassa, Mosambikissa ja Sambiassa. Se syö hyönteisiä. Oliiviselkäkutoja rakentaa pesänsä *Usnea*-suvun jäkälästä, jota kasvaa pensaiden oksilla.

## Lähteet
Joaquim Dos Santos

**Joaquim Dos Santos** on yhdysvaltalainen Annie-palkittu animaatio-ohjaaja ja animaattori, joka tunnetaan ohjauksistaan *[[Justice League Unlimited]]in* ja *[[Avatar (animaatiosarja)|Avatarin]]* parissa.

## Ura
Dos Santos pääsi animaation pariin Michael Changin kautta ja myöhemmin nousi ohjaamisen pariin työskennellessään *[[Justice League (televisiosarja)|Justice Leaguen]]* parissa storyboardien tekijänä. Hän ohjasi spin-offsarjan Justice League Unlimitedin puoliksi yhdessä Dan Riban kanssa, jonka aikana hän tuli tunnetuksi näyttävien toimintakohtien myötä. Sarjan päätyttyä Dos Santos pääsi työskentelemään *[[Avatar (animaatiosarja)|Avatarin]]* pariin toistamiseen Changin ja erään toisen henkilön kautta, joka työskenteli toisessa Nickelodeonin animaatiosarjassa *[[Timmy ja haltijakummit]]*. Aluksi Dos Santosille tarjottiin erään kokeen myötä storyboardaajan roolia, jonka hän otti vastaan. Sittemmin hän nousi sarjan kolmannen totantokauden aikana sarjan ohjaajaksi. Siirron myötä Dos Santos palkittiin parhaasta ohjauksesta vuoden 2009 Annie-gaalassa *Avatarin* jaksosta "Sozinin komeetta, osa 3: Kohti tuhoa". Vuonna 2009 hän otti vastuun alun perin internetissä ja sittemmin Adult Swimilla esitetyn *[[G.I. Joe: Resolute]]* -lyhytsarjan ohjaamisesta.

## Yksityiselämä
Dos Santos on naimisissa ja harrastaa vapaa-ajallaan brasilialaista jujutsua.

## Filmografia

### Elokuvat

**[[The Invincible Iron Man]]* (2007)
**[[Oikeuden Puolustajat: Uusi rintama]]* (2008)
**[[DC Showcase: The Spectre]]* (2010)
**[[DC Showcase: Jonah Hex]]* (2010)
**[[DC Showcase: Green Arrow]]* (2010)
**[[Superman/Shazam! – Return of Black Adam]]* (2010)
**[[Green Lantern: Emerald Knights]]* (2011)

### Televisiosarjat
**[[He-Man (vuoden 2002 animaatiosarja)|He-Man]]* (2002)
**[[Justice League (televisiosarja)|Justice League]]* (2003–2004)
**[[Justice League Unlimited]]* (2004–2006)
**[[Avatar (animaatiosarja)|Avatar]]* (2008)
**[[G.I. Joe: Resolute]]* (2009)

## Lähteet

## Aiheesta muualla
*
Sammalkuhankeittäjä

**Sammalkuhankeittäjä** (*Oriolus chlorocephalus*) on afrikkalainen lintu. Sitä tavataan Keniassa, Tansaniassa, Mosambikissa ja Malawissa. Se elää kosteissa trooppisissa ja subtrooppisissa metsissä.

## Lähteet
Mauno Uusivirta

**Mauno Antero Uusivirta** (s. 27. syyskuuta 1948 Toholampi) on suomalainen kilpapyöräilijä.

Uusivirta edusti Suomea kolmissa olympialaisissa. Méxicossa 1968 hän sijoittui 100 kilometrin joukkueajossa 19:nneksi yhdessä Raimo Honkasen, Raimo Suikkasen ja Ole Wackströmin kanssa sekä henkilökohtaisessa maantieajossa 46:nneksi. Münchenissä 1972 hän sijoittui 100 kilometrin joukkueajossa 18:nneksi Kalevi Eskelisen, Harry Hannuksen ja Ole Wackströmin kanssa sekä keskeytti henkilökohtaisessa maantieajossa. Moskovassa 1980 hän oli henkilökohtaisessa maantieajossa 38:s.

Uusivirta edusti Suomea useissa MM-kilpailuissa mutta ei saavuttanut merkittävää menestystä. Hän voitti Pohjoismaiden mestaruuden maantieajossa vuonna 1975. Lisäksi hän sijoittui PM-kilpailuissa yhdeksänneksi vuonna 1967, seitsemänneksi vuonna 1972, kahdeksanneksi vuonna 1973, kuudenneksi vuonna 1974 ja 15:nneksi vuonna 1980.

Seuratasolla "Manu" Uusivirta edusti Kälviän Tarmoa ja Turun Urheiluliittoa.  Hän voitti Suomen mestaruuden maantieajossa vuonna 1970, 75 kilometrin joukkueajossa vuonna 1975 sekä radalla neljän kilometrin joukkuetakaa-ajossa vuosina 1971 ja 1975.

Kilpauransa jälkeen Uusivirta on toiminut Turun Urheiluliiton valmentajana. Hänen henkilökohtaisiin valmennettaviinsa on kuulunut muun muassa Jari Lähde.

Päivätyönään Uusivirta oli palomies, eläkkeelle jäätyään hän on toiminut aktiivisesti urheiluseuratoiminnassa.

Uusivirta antoi kesällä 1972 efedriiniä sisältäneen dopingnäytteen. Aine oli peräisin yskänlääkkeestä eikä häntä rangaistu.

## Lähteet
* 

### Viitteet